สวนดุสิตโพล เผยผลสำรวจออนไลน์ประชาชนทั่วประเทศพึงพอใจ สรรพากรขยายเวลาจ่ายภาษีเงินได้บุคคลธรรมดา
สวนดุสิตโพล เผยผลสำรวจออนไลน์ประชาชนทั่วประเทศพึงพอใจ สรรพากรขยายเวลาจ่ายภาษีเงินได้บุคคลธรรมดา นางสมหมาย ศิริอุดมเศรษฐ ที่ปรึกษาด้านยุทธศาสตร์การจัดเก็บภาษี (กลุ่มธุรกิจพลังงาน) ในฐานะโฆษกกรมสรรพากร เปิดเผยว่า จากผลสำรวจของสวนดุสิตโพล มหาวิทยาลัยสวนดุสิต ที่สำรวจความคิดเห็นของประชาชนทั่วประเทศทางระบบออนไลน์ ระหว่างวันที่ 27 – 30 เมษายน 2563 เรื่อง "ความพึงพอใจต่อมาตรการต้านโควิด-19 ของรัฐบาล" ในหัวข้อ "มาตรการช่วยเหลือเยียวยาประชาชนของรัฐบาลที่ประชาชนพึงพอใจ" ผลปรากฏว่า มาตรการเลื่อนชำระภาษีเงินได้บุคคลธรรมดา ออกไปถึง 31 สิงหาคม 2563 ของกรมสรรพากร ได้รับความพึงพอใจจากประชาชนสูงสุดเป็นอันดับ 1 ถึงร้อยละ 83.5 กรมสรรพากร เชื่อว่า การขยายเวลาดังกล่าว จะช่วยให้ประชาชนผู้เสียภาษีปลอดภัยจากการแพร่ระบาดของโรคโควิด-19 อีกทั้งเพื่อเป็นการดำเนินการให้สอดคล้องกับนโยบายของรัฐบาล ในการรณรงค์ให้ประชาชนอยู่บ้าน ลดการเดินทาง มีการเว้นระยะห่างทางสังคม และยังช่วยเพิ่มสภาพคล่องของเงินในกระเป๋า ส่งผลดีต่อการดำรงชีวิตของประชาชนและระบบเศรษฐกิจของประเทศโฆษกกรมสรรพากร กล่าวเพิ่มเติมอีกว่า นอกจากมาตรการดังกล่าวแล้วกรมสรรพากรยังได้ออกมาตรการขยายกำหนดเวลาการยื่นแบบแสดงรายการ การนำส่งและการชำระภาษีอากรสำหรับเดือนภาษีมีนาคม ถึงเดือนสิงหาคม 2563 ให้กับผู้ประกอบการที่ยื่นแบบฯ ผ่านอินเทอร์เน็ต ประกอบด้วย ภาษีเงินได้หัก ณ ที่จ่าย ภาษีมูลค่าเพิ่มจากการขายสินค้าและบริการภายในประเทศ ภาษีมูลค่าเพิ่มจากการจ่ายค่าบริการไปต่างประเทศ และภาษีธุรกิจเฉพาะ ที่ออกมาช่วยเหลือผู้ประกอบการและภาคธุรกิจที่ได้รับผลกระทบ และช่วยเพิ่มสภาพคล่องของผู้ประกอบการ โดยสามารถเข้าไปดูรายละเอียดเพิ่มเติมได้ที่ www.rd.go.th หรือสอบถามรายละเอียดได้ที่ศูนย์สารนิเทศสรรพากร โทร. 1161